b'\n_START_ARTICLE_\nLobiranje\n_START_PARAGRAPH_\nLobiranje je proces vplivanja interesnih skupin in/oz. civilne dru\xc5\xbebe na odlo\xc4\x8devalce. Proces lobiranja je tisti del vplivanja na odlo\xc4\x8devalce, ki se odvija med lobistom in odlo\xc4\x8devalcem, poteka izven formalnega zakonodajnega procesa v o\xc5\xbejem smislu ter je lahko zavestno v ve\xc4\x8dji ali manj\xc5\xa1i meri manj ali celo neviden v o\xc4\x8deh javnosti. Poseben pomen ima lobiranje v okviru nastajanja evropske (EU) zakonodaje, kjer v dolo\xc4\x8deni meri tudi reguliran, \xc4\x8detudi je v javnosti pogosto tar\xc4\x8da kritike in celo sodne obravnave, kadar so o\xc4\x8ditno prekora\xc4\x8dene vidne meje eti\xc4\x8dnega delovanja politikov in uradnikov._NEWLINE_Vplivanje prek medijev, javnih pisem, govorov na javnih prireditvah torej ni del procesa lobiranja. Civilna dru\xc5\xbeba je v tem kontekstu mi\xc5\xa1ljena kot del lai\xc4\x8dne javnosti, ki nima atributa odlo\xc4\x8devalca. To so torej pravne in fizi\xc4\x8dne osebe, katerih interesi niso enaki interesom odlo\xc4\x8devalcev samih._NEWLINE_Demokrati\xc4\x8den proces je zato, ker je temelj demokracije nujnost vpliva dr\xc5\xbeavljanov na tiste, ki so jim poverili nalogo odlo\xc4\x8danja (odlo\xc4\x8devalci) v skupnem imenu. Suverenost odlo\xc4\x8danja ni omejena samo z ob\xc4\x8dasnimi volitvami, ampak tudi s pravico neposrednega uveljavljanja interesov._NEWLINE_Lobiramo lahko vse odlo\xc4\x8devalce na vseh ravneh odlo\xc4\x8danja, razen sodne veje oblasti. Vsekakor so znatne razlike glede finan\xc4\x8dnih resurs lobistov industrije, mednarodne civilne dru\xc5\xbebe in lokalnih interesnih skupin (civilne dru\xc5\xbebe v najo\xc5\xbejem smislu)._NEWLINE_Lobiranje lahko ureja poseben zakon, lahko pa tudi ne. V Sloveniji lobiranje ureja Zakon o integriteti in prepre\xc4\x8devanju korupcije. Register lobistov v Sloveniji od 5. decembra 2010 dalje vodi Komisija za prepre\xc4\x8devanje korupcije. Ker je lobiranje tako elementrani del vsake demokracije, ima tudi preprost eti\xc4\x8dni kodeks. Kodeks so leta 1996 podpisali predstavniki lobistov in Evropske unije.'